1)

4p straipsnis iš dalies keičiamas taip: a) 1 dalis pakeičiama taip: „1. Draudžiama tiesiogiai ar netiesiogiai teikti techninę pagalbą, tarpininkavimo paslaugas ir finansavimą ar finansinę paramą, susijusius su žalios naftos ir naftos produktų, kurių kilmės šalis yra Rusija arba kurie buvo eksportuoti iš Rusijos, prekyba, tarpininkavimu dėl jų ar jų vežimu į trečiąsias valstybes, įskaitant perdavimą iš laivo į laivą.“ b) 4 dalis pakeičiama taip: „4. nuo 2022 m. gruodžio 5 d. į trečiąsias valstybes parduoti Reglamento (ES) Nr. 833/2014 XXV priede nurodytą Rusijos kilmės arba iš jos eksportuotą žalią naftą, kuri klasifikuojama priskiriant KN 2709 00 poziciją, tarpininkauti dėl jos arba vežti ją, be kita ko, perduoti iš laivo į laivą, o nuo 2023 m. vasario 5 d. – parduoti to reglamento XXV priede nurodytus Rusijos kilmės arba iš jos eksportuotus naftos produktus, klasifikuojamus priskiriant KN 2710 poziciją, tarpininkauti dėl jų arba vežti juos, be kita ko perduoti iš laivo į laivą.“ c) 5 dalis pakeičiama taip: „5. Draudimas, nustatytas šio straipsnio 4 dalyje, taikomas nuo pirmojo Tarybos sprendimo, kuriuo iš dalies keičiamas XI priedas pagal šio straipsnio 9 dalies a punktą, įsigaliojimo dienos. Nuo kiekvieno vėlesnio Tarybos sprendimo, kuriuo iš dalies keičiamas šio sprendimo XI priedas, įsigaliojimo dienos šio straipsnio 1 ir 4 dalyse nustatyti draudimai 90 dienų laikotarpiu netaikomi Reglamento (ES) Nr. 833/2014 XXV priede išvardytų Rusijos kilmės arba iš Rusijos eksportuojamų produktų vežimui ir su tokiu vežimu susijusios techninės pagalbos, tarpininkavimo paslaugų ir finansavimo ar finansinės paramos tiesioginiam ar netiesioginiam teikimui, su sąlyga, kad: a) vežimas arba su juo susijusios techninės pagalbos, tarpininkavimo paslaugų arba finansavimo ar finansinės paramos teikimas grindžiamas sutartimi, sudaryta iki kiekvieno vėlesnio Tarybos sprendimo, kuriuo iš dalies keičiamas šio sprendimo XI priedas, įsigaliojimo dienos, ir b) pirkimo kaina už barelį neviršijo šio sprendimo XI priede nustatytos kainos tos sutarties sudarymo dieną.“ d) 6 dalis pakeičiama taip: „6. 1 ir 4 dalyse nustatyti draudimai netaikomi: a) nuo 2022 m. gruodžio 5 d. – Rusijos kilmės arba iš Rusijos eksportuotai žaliai naftai, priskiriamai KN 2709 00 pozicijai, o nuo 2023 m. vasario 5 d. – Rusijos kilmės arba iš jos eksportuotiems naftos produktams, priskiriamiems KN 2710 pozicijai, su sąlyga, kad tokių produktų pirkimo kaina už barelį neviršija šio sprendimo XI priede nustatytų kainų; b) žaliai naftai ar naftos produktams, išvardytiems Reglamento (ES) Nr. 833/2014 XXV priede, jei šių prekių kilmės šalis yra trečioji valstybė, o Rusijoje jos yra tik pakraunamos, išsiunčiamos iš jos arba vežamos per ją tranzitu, su sąlyga, kad šių prekių kilmės šalis nėra Rusija ir jų savininkas nėra iš Rusijos; c) tame priede nurodytu laikotarpiu – šio sprendimo XII priede išvardytų produktų vežimui į tame priede išvardytas trečiąsias valstybes arba su tuo vežimu susijusiai techninei pagalbai, tarpininkavimo paslaugoms, finansavimui ar finansinei paramai; d) nuo 2022 m. gruodžio 5 d. – Rusijos kilmės arba iš jos eksportuotai žaliai naftai, priskiriamai KN 2709 00 pozicijai, pirktai didesne nei šio sprendimo XI priede nustatyta kaina, pakrautai į laivą pakrovimo uoste iki 2022 m. gruodžio 5 d., o galutiniame paskirties uoste iškrautai iki 2023 m. sausio 19 d.“ e) 8 dalis pakeičiama taip: „8. Jei įsigaliojus Tarybos sprendimui, kuriuo iš dalies keičiamas XI priedas, laivas vežė 4 dalyje nurodytą Rusijos žalią naftą arba naftos produktus, o už vežimą atsakingas veiklos vykdytojas žinojo arba turėjo pakankamą pagrindą įtarti, kad tokia žalia nafta ar naftos produktai buvo pirkti didesne nei XI priede nustatyta kaina sutarties dėl tokio pirkimo sudarymo dieną, 90 dienų nuo tos dienos, kai buvo iškrautas viršijant viršutinę kainos ribą nupirktas krovinys, draudžiama teikti 1 dalyje nurodytas paslaugas, susijusias su 4 dalyje nurodytos žalios naftos ar naftos produktų, kurių kilmės šalis yra Rusija arba kurie yra eksportuojami iš Rusijos, vežimu tuo laivu.“ f) pridedamos šios dalys: „10. 1 ir 4 dalyse nustatyti draudimai netaikomi vežimui ar su juo susijusios techninės pagalbos, tarpininkavimo paslaugų arba finansavimo ar finansinės paramos teikimui, būtinam siekiant skubiai užkirsti kelią įvykiui, galinčiam turėti didelį ir reikšmingą poveikį žmonių sveikatai ir saugai arba aplinkai, ar sušvelninti jo pasekmes arba reaguoti į gaivalines nelaimes, su sąlyga, kad apie tą įvykį buvo nedelsiant pranešta nacionalinei kompetentingai institucijai. 11. Valstybės narės ir Komisija informuoja vienos kitas apie aptiktus šiame straipsnyje nustatytų draudimų pažeidimo ar apėjimo atvejus. Visa pagal šį straipsnį pateikta arba gauta informacija naudojama tik tais tikslais, kuriais ji buvo pateikta arba gauta, įskaitant priemonės veiksmingumo užtikrinimą. 12. Viršutinės kainos ribos mechanizmo, įskaitant XI priedą ir šio straipsnio 1 ir 4 dalyse nustatytus draudimus, veikimas peržiūrimas 2023 m. sausio mėn. viduryje ir po to – kas 2 mėnesius. Peržiūros metu atsižvelgiama į priemonės veiksmingumą numatomų jos rezultatų, jos įgyvendinimo, tarptautinio prisijungimo prie viršutinės kainos ribos mechanizmo ir neformalaus suderinimo su juo, ir jos galimo poveikio Sąjungai ir jos valstybėms narėms atžvilgiu. Ja turi būti reaguojama į pokyčius rinkoje, įskaitant galimus sukrėtimus. Kad būtų pasiekti viršutinės kainos ribos tikslai, įskaitant galimybę sumažinti Rusijos pajamas iš naftos, viršutinė kainos riba turi būti bent 5 % mažesnė už vidutinę Rusijos naftos ir naftos produktų rinkos kainą, apskaičiuotą remiantis Tarptautinės energetikos agentūros pateiktais duomenimis.“